Petrus, Dei gratia Senonensis archiepiscopus, omnibus presentes litteras inspecturis salutem in Domino. Noverint universi quod ecclesia Beati Benedicti Floriacensis a Willelmo de Montoire decimam totius terre sue et hospitum suorum de Mainvillari et terram illam que fuit defunct Gualteri Carnotensis, cum una platea in masura Radulphi de Puteo, et a Renaudo de Mainvillari, milite, totam decimam quam habebat in terra Sancti Benedicti et in terra Sancti Mauritii apud Grandivillare sita, de assensu et voluntate nostra redemit; prefati vero Willelmus et Renaudus, miles, decimas illas in manu nostra resignaverunt, et nos, ad petitionem utriusque, prefatam ecclesiam Sancti Benedicti de decimis illis investivimus. Et ne concessionis nostre memoria in posterum aliqua possit oblivione depravari, presentem paginam scribi fecimus et sigilli nostri impressione signari. Actum anno gratie M° CC° nono.